Správa o činnosti sekcie LT KST za roky 2015 – 2018

Sekcia pracuje naďalej v zložení schválenom VZ KST nanajvýš racionálne, šetriac financie určené pre LT s niektorými kumulovanými funkciami, šetriac finančné prostriedky na činnosť. Je štvorčlenná.

**Ľubomír Škumát, predseda, klasifikácia, hospodár**

**Bernard Majtner Ing., metodik, podpredseda**

**Alena Beloritová, Ing., tajomník, prejazdy**

**Vladimír CHrapčiak Ing., Csc., značenie zimných trás**

Problémy a ich riešenia sa vybavujú operatívne mailami a telefonátmi.

Podľa VP 6/2011 sekcia vystupuje vo vzťahu k príslušným sekciám a komisiám na úrovni regiónov ako metodicky usmerňujúca a koordinačná zložka v danom okruhu činnosti v súlade s metodicky usmerňujúcou a koordinačnou činnosťou výkonného výboru.

Sekcii lyžiarskej turistiky KST sa ukladá:

*1. iniciatívne predkladať na riešenie a riešiť rozvoj lyžiarskej turistiky v KST,*

*2. realizovať úlohy stanovené ústrednými orgánmi KST,*

*3. koordinovať prípravu slovenských zimných zrazov turistov,*

*4. zabezpečovať prípravu inštruktorov a starostlivosť o nich,*

*5. spolupracovať so sekciami a komisiami lyžiarskej turistiky (funkcionármi lyžiarskej turistiky)*

*6. spolupracovať so SZ pri zabezpečení lyžiarskeho turistického značenia,*

*7. v spolupráci s KK riešiť otázky výkonnostnej turistiky v lyžiarskej turistike po línii ZC a výkonnostných odznakov,*

*8. spolupracovať s EK pri príprave rozpočtu KST v časti výdavky na činnosť sekcií, komisií a*

*9. spolupracovať pri riešení otázok podujatí IVV a EWV.*

Hlavná časť činnosti je na organizovaní väčších akcií odbormi turistiky vďaka súčinnosti s regionálnymi radami a zložkami samosprávy. Mám na mysli hlavne metodickú pomoc pri organizácii zimných zrazoch a kvalifikačné vyškolenie inštruktorskej zložky, ktorá sa bude starať o účastníkov zrazu na trasách.

Činnosť sekcie je tak obmedzená len na metodickú pomoc a zvyšovanie klasifikácie a klasifikácie vytipovaných členov KST odbormi turistiky, príp. RR. Niekedy nie je vhodné sa spoliehať nato, že máme skúsených vedúcich v rámci OT alebo regiónu na zraz prídu účastníci, o ktorých nevieme nič o ich výkonnosti, zručnostiach, psychike, zdravotných problémoch a musíme byť na to pripravení aspoň teoreticky. Pre zimný zraz v Ružomberku v r. 2017 sme ponúkli zorganizovať školenie inštruktorov LT pre potreby zrazu, avšak organizátori necítili potrebu preškoliť vedúcich túr. Títo síce mali roky praxe, ale na zrazoch bývajú špecifické podmienky. Množstvo účastníkov s rôznou skúsenosťou v presune môže vyvolať nežiadúce komplikácie, na ktoré upozorňujeme na školeniach, aby sme tomu predchádzali. Vzhľadom na túto skutočnosť sme chceli využiť situáciu a usporiadať školenie pre záujemcov z radov KST, ale pre malý záujem by to bolo neefektívne. O zvyšovaní kvalifikácie členskej základne a lektorskej zložke vás bude informovať metodik a podpredseda sekcie B. Majtner. Momentálne je zbor lektorov personálne poddimenzovaný a oslovíme inštruktorov II. stupňa o spoluprácu v zbore.

Apelujem na vás, zástupcov tých regiónov, ktoré majú ideálne terénne podmienky na zimnú turistiku, dostatok ubytovacích kapacít a dokážu ponúknuť aj kultúrno-poznávaciu činnosť v prípade nepriaznivého počasia, aby sa uchádzali o prípravu zimného zrazu. Fakt, že usporiadanie zrazu môže mať pre organizátorov zaujímavý finančný efekt si dokážete zrátať aj sami, keď za posledné roky sa účasť na zimných zrazoch pohybuje vysoko nad tisíc účastníkov. V roku 2016 pripravila zraz B. Štiavnica a napriek nedostatku snehu sme sa tam nenudili, v r. 2017 Ružomberok, 2018 Kysučania, konkrétne obec Oščadnica, a želáme si aby sa čo najskôr prihlásil región alebo miestny klub, ktorý sa podujme pripraviť zraz v roku 2019.

Žiaľ je dosť regiónov, ktoré majú ideálne podmienky na LT a tým aj na usporiadanie zimného zrazu, a zatiaľ ignorujú spoluprácu so sekciou, prípadne ani nemajú zástupcu LT v RR. Jedná sa o B. Bystricu, V. Krtíš, Rožňavu, Bratislavu, Levočské vrchy, Malé Karpaty, P. Bystricu, Poprad, Nitru, Rimavskú Sobotu, Svidník-Stropkov, Trebišov. A to som nemenoval južné okresy, kde tento druh presunu nepreferujú. V žiadnom prípade nemôžeme súhlasiť, aby sme zháňali poriadateľov zrazov. Z kompetencií predsedom regionálnych rád nevyplýva, aby sme im boli partnermi. RR majú len v sekcii zástupcov (aj to nie všetky) a ich účasť na aktívoch je sporadická. Nemajú žiadne rozhodovacie kompetencie, takže nemôžu zaručiť ani to, čo by prípadne sľúbili. Partnermi pre nich môžu byť len VV príp. VZ. Tam by si mali predsedovia RR obhajovať pred zástupcami celej organizácie svoju nečinnosť, keď ich členovia určite využívajú aktivity iných RR pri poriadaní zrazov.

Nemalú úlohu v našom presune pri bilancovaní sezóny teda zohráva aj počasie. To, že sú OT, ktoré dokážu zorganizovať akciu, je viac než chvályhodné a zaslúži si uznanie a ocenenie aj samotnej sekcie a VZ. Všetkým organizátorom akcií patrí naša vďaka. Preto sme aj v predstihu oslovili predsedov RR, aby vytypovali poriadateľov tradičných zimných prechodov, prípadne akcií s bohatou a pravidelnou účasťou, aby sme ich mohli na tento aktív pozvať a oceniť ich, ale zároveň aj aby sa podelili o skúsenosti s ich organizovaním. Škoda, že túto úlohu niekde prevzali samosprávy a KST zostáva v úzadí. Pokiaľ sledujete webovú stránku KST, určite ste si všimli, že je zavedené nové ocenenie medaila za rozvoj turistiky. Pokiaľ máte vedomosť o vhodných kandidátoch na toto ocenenie, dáme do uznesenia návrh na schválenie a udelenie VV. Osobne by som navrhoval región Čadca za pravidelné organizovanie zrazov a tiež obec Oščadnicu, región Žiar n. Hronom menovite B. Štiavnicu za príkladnú prípravu zrazu a tiež akciu Prechod Kremnickými vrchmi a región Turiec za akciu Zimný prechod Veľkou Fatrou.

Do budúcnosti si chceme vynútiť si užšiu spoluprácu s  odbornými komisiami - metodickou, značkárskou a klasifikačnou cez kooptovaných členov sekcie a spýtať sa, ako si predstavuje našu spoluprácu komisiou mládeže. Tá je totiž na nule. Vyškolili sme 1 inštruktora LT II.st., ktorý pracuje s mládežou. Tu vidím veľké rezervy, aj keď v súčasnosti neprekonateľné. Je minimum odborov, kde sa TOMy venujú lyžiarskemu presunu. A to len preto, že absentujú prostriedky na zakúpenie lyžiarskej výstroje. V Čechách je situácia podstatne optimistickejšia. V Beskydách je vidieť stáť na bežkách aj deti predškolského veku a KČT má aj cvičiteľov v mládežníckom veku. Ak vychádzam z čísel v Bardejove 2014, tak zrazu sa zúčastnilo 191 členov TOM a v prvý deň absolvovalo stopu 41 a druhý deň 20 členov. Je to veľa, alebo málo?

Taktiež mi chýbajú pokyny, snáď aj formou vykonávacieho predpisu, ako vyškoliť lektorov presunu. Po telef. rozhovore s metodikom z FTVŠ M. Belasom môžem referovať aspoň neoficiálne.

Naďalej sa budeme snažiť sprostredkovať našim inštruktorom LT spoluprácu s o.z. Na bežky, kde majú možnosť na komerčnom základe naučiť záujemcov základy bežeckého lyžovania a následne im ponúknuť účasť na akciách KST, prípadne členstvo v KST. Aspoň takto je možné aj ekonomicky kompenzovať ich ochotu stať sa inštruktorom.

Sekcia by mala v prvom rade napomáhať rozvoju presunu. Školiť inštruktorov a cez nich vychovávať ďalších milovníkov presunu. Inštruktorov aj zapojiť do komerčného školenia záujemcov z radov verejnosti, ktorým by následne mohli ponúknuť členstvo v KST, s poukázaním na jeho výhody. Sám som dostal ponuku od o.z. Na bežky. Osobne som sa presvedčil, že ľudia majú o tento druh presunu záujem.

Pre väčšiu kompatibilitu personálneho zabezpečenia sekcie by som vás požiadal o ponuku ochotných kandidátov z vašich radov, alebo pokiaľ máte typ a súhlas aj z vášho regiónu na doplnenie sekcie, nakoľko táto pracovala v takomto úzkom zložení z dôvodu rýchleho oživenia jej činnosti.

Samozrejme po zvolení ochotných záujemcov je našou povinnosťou ich zasvätiť do náplne ich práce.

Ďakujem za pozornosť.